Source: https://www.ip.gov.sk/uplatnovanie-%C2%A7-3-ods-1-nariadenia-vlady-c-3962006-z-z-poverovanie-koordinatora-bezpecnosti-stavebnikom/
Timestamp: 2018-04-20 00:41:59+00:00
Document Index: 16624742

Matched Legal Cases: ['§ 3', '§ 6', '§ 3', '§ 5', '§ 6', '§ 43', '§ 2', '§ 43', '§ 43', '§ 9']

﻿ Uplatňovanie § 3 ods. 1 nariadenia vlády č. 396/2006 Z. z. – poverovanie koordinátora bezpečnosti stavebníkom - Národný inšpektorát práce
V súvislosti s povinnosťou stavebníka poveriť koordinátora bezpečnosti pre každé stavenisko, Národný inšpektorát práce (ďalej „NIP“) podľa § 6 ods. 1 písm. a) zákona č. 125/ 2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, vydáva nasledovné stanovisko.
V zmysle § 3 ods. 1 nariadenia vlády č. 396/2006 Z. z. stavebník poverí jedného koordinátora dokumentácie alebo viacerých koordinátorov dokumentácie podľa § 5 a jedného koordinátora bezpečnosti alebo viacerých koordinátorov bezpečnosti podľa § 6 pre každé stavenisko, na ktorom bude vykonávať práce viac ako jeden zamestnávateľ alebo viac ako jedna fyzická osoba, ktorá je podnikateľom a nie je zamestnávateľom.
Staveniskom je:
v súlade s § 43i ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, ktorý je počas uskutočňovania stavby určený na vykonávanie stavebných prác na stavbe, na uskladňovanie stavebných výrobkov a dopravných a iných zariadení potrebných na uskutočňovanie stavby a na umiestnenie zariadenie staveniska; zahŕňa stavebný pozemok, prípadne v určenom rozsahu aj iné pozemky alebo ich časti,
v súlade s § 2 ods. 1 nariadenia vlády č. 396/2006 Z. z. aj priestor, v ktorom sa vykonávajú stavebno-inžinierske práce, a priestor, v ktorom sa vykonávajú výkopové práce, zemné práce, stavebné úpravy, búracie práce, rekonštrukčné práce a renovačné práce, montáž a demontáž konštrukčných prvkov, demontáž, opravy vrátane technického, technologického a energetického vybavenia stavieb, odvodňovacie práce, údržba, udržiavacie práce vrátane maliarskych prác a čistiacich prác a vypratávanie staveniska po skončení prác.
Podľa § 43g ods. 1 stavebného zákona stavebnými prácami sú aj montážne práce, ak sa nimi trvale a pevne zabudovávajú do stavby alebo sa zo stavby vynímajú stavebné výrobky, najmä prevádzkové zariadenia a zariadenia technického, energetického a technologického vybavenia stavby.
V súlade s § 43a stavebného zákona, sa stavby podľa stavebnotechnického vyhotovenia a účelu členia na pozemné stavby (bytové a nebytové) a inžinierske stavby (technické, technologické a energetické vybavenie stavieb je tiež v súlade s § 9 vyhlášky č. 453/2000 Z. z., ktorou sa vykonávajú niektoré ustanovenia stavebného zákona).
Vzhľadom na vyššie uvedené, ak sa vykonávajú stavebné práce, ktorých predmetom bude rekonštrukcia, demontáž alebo výmena technického, technologického alebo energetického vybavenia stavieb, resp. ich údržba, tento priestor sa považuje za stavenisko. V prípade, že na takomto stavenisku budú predmetné práce vykonávať viac ako jeden zamestnávateľ alebo viac ako jedna fyzická osoba, ktorá je podnikateľom a nie je zamestnávateľom, stavebník je povinný poveriť jedného koordinátora bezpečnosti alebo viacerých koordinátorov bezpečnosti pre každé stavenisko.